Document ID: 32007R0415

KOMISJONI MÄÄRUS (EÜ) nr 415/2007,
13. märts 2007,
milles käsitletakse laevade liikumistee kindlakstegemise ja jälgimise süsteemide tehnilisi kirjeldusi, millele osutatakse Euroopa Parlamendi ja nõukogu direktiivi 2005/44/EÜ (ühtlustatud jõeteabeteenuste kohta ühenduse siseveeteedel) artiklis 5
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 7. septembri 2005. aasta direktiivi 2005/44/EÜ ühtlustatud jõeteabeteenuste kohta ühenduse siseveeteedel, (1) eriti selle artiklit 5,
ning arvestades järgmist:
(1)
Kooskõlas direktiivi 2005/44/EÜ artikli 1 lõikega 2 arendatakse ning rakendatakse jõeteabeteenuseid ühtlustatud, koostalitlusvõimelisel ja avatud moel.
(2)
Kooskõlas direktiivi 2005/44/EÜ artikliga 5 määratletakse laevade liikumistee kindlakstegemise ja jälgimise süsteemide tehnilised kirjeldused.
(3)
Laevade liikumistee kindlakstegemise ja jälgimise süsteemide tehnilised kirjeldused põhinevad kõnealuse direktiivi II lisas toodud tehnilistel põhimõtetel.
(4)
Kooskõlas kõnealuse direktiivi artikli 1 lõikega 2 võetakse tehnilistes kirjeldustes hoolikalt arvesse rahvusvahelistes organisatsioonides tehtud tööd. Tagatakse ühilduvus muude transpordiliikide liikluskorraldusteenustega, eriti merelaevade liikluskorralduse ja teabeteenustega.
(5)
Tehnilistes kirjeldustes võetakse lisaks hoolikalt arvesse tööd, mida on teinud laevade liikumistee kindlakstegemise ja jälgimise ekspertrühm, mis koosneb laevade liikumistee kindlakstegemise ja jälgimise süsteemide rakendamise alal pädevate asutuste esindajatest ning valitsusasutuste ametlikest liikmetest ja kõnealuse valdkonna ettevõtete määratud vaatlejatest.
(6)
Käesolevas määruses käsitletud tehnilised kirjeldused vastavad praegusele tehnika tasemele. Direktiivi 2005/44/EÜ kohaldamisest saadud kogemused, aga samuti tehnika tulevane areng võivad tingida vajaduse tehniliste kirjelduste muutmise järele kooskõlas direktiivi 2005/44/EÜ artikli 5 lõikega 2. Tehniliste kirjelduste muudatustes võetakse hoolikalt arvesse laevade liikumistee kindlakstegemise ja jälgimise eksperdirühma tehtud tööd.
(7)
Tehniliste kirjelduste eelnõuga on tutvunud direktiivi 2005/44/EÜ artiklis 11 viidatud komitee.
(8)
Käesolevas määruses sätestatud meetmed on kooskõlas direktiivi 2005/44/EÜ artiklis 11 osutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määrusega määratletakse laevade liikumistee kindlakstegemise ja jälgimise süsteemide tehnilised kirjeldused siseveetranspordivahendite jaoks. Kõnealused tehnilised kirjeldused on sätestatud käesoleva määruse lisas.
Artikkel 2
Käesolev määrus jõustub järgmisel päeval pärast selle ilmumist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. märts 2007

Labels: 7
12
8
3